ПРЕДЛОГ ЗАКОНА О ИЗМЕНАМА И ДОПУНАМА

ЗАКОНА О СРЕДЊЕМ ОБРАЗОВАЊУ И ВАСПИТАЊУ

Члан 1.

У Закону о средњем образовању и васпитању („Службени гласник РС”, бр. 55/13, 101/17, 27/18 – др. закон, 6/20, 52/21, 129/21 и 129/21 – др. закон), у члану 12. став 6. мења се и гласи:

„Додатну подршку из става 4. овог члана могу да пружају и установе које су, у складу са законом, стекле статус модел установе у спровођењу инклузивног образовања и васпитања.”.

Ст. 7–9. бришу се.

Члан 2.

У члану 17. став 1. мења се и гласи:

„Програм заштите од насиља, злостављања и занемаривања и програми превенције других облика ризичног понашања, као што су, нарочито, употреба алкохола, дувана, психоактивних супстанци, зависност од интернета, видео игрица и игара на срећу, малолетничка делинквенција, саставни су део школског програма и остварују се у складу са Законом.”

Ст. 4–6. бришу се.

 Члан 3.

У члану 27. после става 17. додаје се став 18, који гласи:

„Средња школа основана за потребе унутрашњих послова не организује наставу за ученике на кућном и болничком лечењу, наставу код куће и наставу на даљину.”.

Члан 4.

У члану 29. у ставу 1. речи: „до 30 ученика” замењују се речима: „до 28 ученика”.

Члан 5.

У члану 30. у ставу 4. после речи: „заштита” тачка се замењује запетом и додају се речи: „као ни министарство надлежно за унутрашње послове код ког се реализује практична настава (и професионална пракса) за ученике средње школе основане за потребe унутрашњих послова.”.

Члан 6.

У члану 40. после става 4. додаје се став 5, који гласи:

„Изузетно од ст. 1–3. овог члана, ученик средње школе основане за потребе унутрашњих послова може стицати образовање само у својству редовног ученикa.”.

Члан 7.

У члану 41. став 5. брише се.

Члан 8.

Члан 43. мења се и гласи:

„Члан 43.

Редован ученик, његов родитељ, односно други законски заступник може да поднесе писмени захтев за издавање исписнице, у току школске године.

Ученик из става 1. овог члана може да се упише у другу школу у року од седам дана од дана уручења исписнице.

Ученик из става 1. овог члана, који се не упише у школу у прописаном року, има право да наредне школске године изврши поновни упис у исту школу и у исти разред, осим ученика средње школе основане за потребе унутрашњих послова.

Уколико у току трајања васпитно-дисциплинског поступка ученик средње школе, родитељ, односно други законски заступник поднесе захтев да се ученик испише из школе, школа ће донети решење којим се издавање исписнице одлаже до окончања васпитно-дисциплинског поступка, у складу са Законом.

На решење из става 4. овог члана ученик, родитељ, односно други законски заступник има право жалбе.

Решење из става 4. овог члана школа доноси у року од два радна дана од дана подношења захтева.

Приликом уписивања ученика у другу школу у току школске године, подаци о изреченим васпитним и васпитно-дисциплинским мерама морају бити унети у одговарајући део обрасца исписнице.

Школа у којој ученик наставља школовање је у обавези да прати понашање ученика и спроводи појачан васпитни рад, у складу са Законом.”.

Члан 9.

У члану 49. став 5. после речи: „недовољан (1)” запета се замењује тачком, а речи: „а све оцене су осим оцене недовољан (1) прелазне.” замењују се речима: „Оцена недовољан (1) није прелазна.”.

Став 10. мења се и гласи: „Владање ученика оцењује се бројчано у току првог и другог полугодишта и на крају школске године и утиче на општи успех.”

После става 10. додаје се нови став 11. који гласи: „Ученик се оцењује најмање два пута у полугодишту из владања.”

Досадашњи ст. 11–14. постају ст. 12–15.

Члан 10.

Члан 50. мења се и гласи:

„Члан 50. ﻿

Ученик може бити привремено или за одређену школску годину ослобођен од практичног дела наставе физичког, односно физичког и здравственог васпитања у целини или делимично, осим ученика средње школе основане за потребе унутрашњих послова.

Директор доноси одлуку о ослобађању ученика од практичног дела наставе физичког, односно физичког и здравственог васпитања на основу предлога изабраног лекара.

Ученик који је ослобођен практичног дела наставе физичког, односно физичког и здравственог васпитања оцењује се на основу теоријских знања, у складу са програмом предмета.”.

Члан 11.

У члану 51. став 1. после речи: „предвиђеног” тачка се замењује запетом и додају се речи: „осим ученика средње школе основане за потребе унутрашњих послова.”.

Члан 12.

У члану 52. став 1. реч: „предмета” замењује се речима: „обавезних предмета, изборних програма изузев верске наставе и грађанског васпитања”.

Члан 13.

У члану 56. став 2. речи: „који полаже поправни испит у августовском испитном року,” замењује се речима: „из става 1. овог члана,”.

Члан 14.

Наслов изнад члана 57а и члан 57а мења се и гласи:

„Државна и међународна испитивања

Члан 57а

Школа је дужна да обезбеди тестирање ученичких постигнућа на државним испитивањима, као и на међународним испитивањима на која се држава обавезала уговорима.

Ближе услове за спровођење испитивања из става 1. утврђује министар.”.

Члан 15.

﻿

У члану 58. после става 1. додаје се нови став 2, који гласи:

„Ученици средњих богословских школа традиционалних цркава и верских заједница могу да приступе полагању испита којим се завршава средње образовање, и то полагањем српског, односно матерњег језика и књижевности и два предмета са листе општеобразовних предмета.”

Досадашњи ст. 2–4. постају ст. 3–5.

У досадашњем ставу 2. који постаје став 3. речи: „Испити из става 1. овог члана” замењују се речима: „Испити из ст. 1. и 2. овог члана”.

Члан 16.

﻿

У члану 60. после става 4. додаје се став 5, који гласи:

„Право на полагање опште матуре има и лице које је завршило програм из члана 63а став 1. овог закона.”.

Члан 17.

У члану 62. став 1. реч: „стручних” брише се, а после речи: „васпитања” тачка се замењује запетом и додају се речи: „у складу са стандардом квалификације.”

У ставу 2. реч: „уметничких” брише се, а после речи: „васпитања” тачка се замењује запетом и додају се речи: „у складу са стандардом квалификације.”

Члан 18.

Наслов изнад члана 63а и члан 63а мењају се и гласе:

„Програм за полагање опште матуре

Члан 63а

Полазник програма за полагање опште матуре може бити лице које је завршило средње стручно образовање у трогодишњем трајању, лице које је стекло квалификацију на нивоу 3 НОКС у неформалном образовању, лице коме је призната еквиваленција, у складу са чланом 35а Закона о националном оквиру квалификација Републике Србије.

Програм из става 1. овог члана реализује се у гимназији у трајању од две године, након чега полазник стиче право да полаже општу матуру, у првом наредном року у којем се организује.

Трошкове похађања програма из става 1. овог члана и полагања опште матуре сноси полазник.

Полазнику који је завршио програм из става 1. овог члана и положио општу матуру издаје се јавна исправа о положеној општој матури у складу са овим законом, без стицања нивоа 4 НОКС/средњег образовања у четворогодишњем трајању.

Програм из става 1. овог члана, начин пријаве испита у изборном делу опште матуре и остала питања од значаја за похађање програма утврђује министар.”.

Члан 19.

У члану 64. став 3. мења се и гласи:

„На основу положене стручне, односно уметничке матуре ученик може да се упише на студије изван области из става 2. овог члана, уз полагање испита из одређених општеобразовних наставних предмета које полаже у изборном делу стручне, односно уметничке матуре, а које утврди самостална високошколска установа уместо пријемног испита, у складу са законом којим се уређује високо образовање.”

После става 3. додаје се став 4. који гласи:

„На основу положене опште матуре након савладаног програма из члана 63а овог закона, кандидат може да се упише на студије у складу са ст. 2. и 3. овог члана без стицања средњег образовања и васпитања у четворогодишњем трајању.”.

Члан 20.

У члану 71. речи: „наставних предмета” замењују се речима: „обавезних предмета, изборних програма”, а после речи: „закључне оцене из” додају се речи: „обавезних предмета, изборних програма”.

Члан 21.

У члану 79. став 5. после тачке 5) тачка се замењује тачком и запетом и додаје се тачка 6) која гласи:

„6) положеној општој матури у складу са овим законом, без стицања нивоа 4 НОКС/средњег образовања у четворогодишњем трајању.”

Члан 22.

У Закону о изменама и допунама Закона о средњем образовању и васпитању („Службени гласник PC”, број 52/21), члан 7. мења се и гласи:

„Члан 7.

Закључно са школском 2024/2025. годином у школи се полаже матурски испит за ученике који завршавају средње образовање и васпитање у четворогодишњем трајању, у складу са овим законом и Законом.

Почев од школске 2025/2026. године у школи се полажу стручна, уметничка и општа матура, у складу са овим законом и Законом.”

Члан 23.

Кандидати који су положили матурски испит по прописима којима је уређено полагање матурског испита за ученике који завршавају средње образовање и васпитање у четворогодишњем трајању, као и други кандидати, могу да приступе полагању стручне, уметничке и опште матуре, у сврху рангирања за упис на високошколску установу.

Ближе услове од значаја за полагање испита из става 1. овог члана утврђује министар.

Члан 24.

Подзаконски акт из члана 18. став 5. и члана 23. став 2. овог закона донеће се у року од две године од дана ступања на снагу овог закона.

До доношења прописа из става 1. овог члана примењују се прописи који су важили до дана ступања на снагу овог закона, ако нису у супротности са овим законом.

Члан 25.

Овај закон ступа на снагу осмог дана од дана објављивања у „Службеном гласнику Републике Србије”.